Springfrøslekten

Springfrøslekten (Impatiens) er en planteslekt i springfrøfamilien.
Artene er ett- eller flerårige urter med opprett stengel. Det er også noen få halvbusker. Plantene er saftige med oppsvulmede leddknuter og slår ofte rot hvis leddknuten får kontakt med jord. Bladene er som regel tannede og sitter spiralstilt. Akselblad mangler, men det sitter ofte kjertler ved basis av bladstilken. De fungerer som ekstraflorale nektarier og lokker til seg maur som beskytter planten mot andre insekter.
Blomstene er tvekjønnede og zygomorfe. Det er 3, eller mer sjelden 5, begerblad. Det nederste begerbladet danner en stor leppe og har nesten alltid en nektarproduserende spore. Det er 5 kronblad; det øverste kronbladet er fritt, mens de 4 andre er mer eller mindre vokst sammen til 2 par. Det er 5 pollenbærere som er sammenvokst i toppen. Fruktknuten har 4 eller 5 kammer med fra 2 til mange frøemner. Frukten er en kapsel som eksploderer og slynger ut frøene.
Formen og lengden på sporen og andre detaljer i blomsterbygningen varierer mye. Pollineringen er svært spesialisert, og det har ført til en stort artsmangfold. De fleste artene er funksjonelt sambu. Blomstene har først et hannlig stadium der de sammenvokste pollenbærerne dekker arret. Deretter faller pollenbærerne av så arret blir tilgjengelig, og det hunnlige stadiet kan begynne. Hos ulike arter kan bier, sommerfugler, tovinger og solfugler utføre pollineringen. Enkelte arter har, avhengig av miljøforholdene, kleistogame blomster, altså blomster som ikke åpner seg og som selvpollinerer.
Slekten omfatter rundt 1000 arter og er rikest utviklet i tropiske og subtropiske strøk i den gamle verden. Det er også noen arter i tempererte deler av Europa og Asia og i Nord- og Mellom-Amerika, men i Oseania og Sør-Amerika mangler de helt. I Norge finnes én art naturlig, springfrø (Impatiens noli-tangere).
Artsmangfoldet er størst i fuktige tropiske fjell i tropisk Afrika, Madagaskar, sørlige India og Sri Lanka, østlige Himalaya og Indokina. De fleste artene vokser på skogbunnen i fjellregnskog, men epifytter finnes i Afrika, Madagaskar og India. Noen få arter har tilpasset seg tørrere voksesteder og har i noen tilfeller utviklet knoller.
Slekten inneholder en rekke viktige hage- og stueplanter med stor økonomisk omsetningsverdi. Flere av artene sprer seg raskt som invaderende arter, for eksempel mongolspringfrø (I. parviflora) og kjempespringfrø (I. glandulifera) i Europa og flittiglise (I. walleriana) i tropisk Sør-Amerika.


== Utvalgte arter ==
Blant de rundt 1000 arter i slekten kan særlig nevnes følgende, hvorav de med navn i kursiv ikke vokser i Norge:

Springfrø (Impatiens noli-tangere) – Nordlige halvkule
Mongolspringfrø eller liten springfrø (Impatiens parviflora) – Eurasia
Kjempespringfrø (Impatiens glandulifera) – India, Kina
Kanadaspringfrø (Impatiens capensis) – Nord-Amerika
Rosespringfrø (Impatiens balsamina)
Irvingspringfrø (Impatiens irvingii) 
Morsespringfrø (Impatiens morsei)
Blå diamantspringfrø (Impatiens namchabarwensis)
Flittiglise (Impatiens walleriana) 
Wilsonspringfrø (Impatiens wilsoni)
Impatiens auricoma 
Impatiens etindensis  – Kamerun
Impatiens frithii  – Kamerun
Impatiens grandisepala  – Kamerun
Impatiens letouzeyi  – Kamerun
Impatiens meruensis  – Øst-Afrika
Impatiens obesa  – Kina
Impatiens omeiana  – Kina
Impatiens pallida – USA
Impatiens pritzelii  – Kina
Impatiens psittacina  – Thailand, Burma, India
Impatiens repens – Sri Lanka
Impatiens sakerana  – Kamerun
Impatiens sivarajanii


== Galleri ==

		
		
		
		
		


== Litteratur ==
E. Fischer (2004). «Balsaminaceae».  I K. Kubitzki. Flowering Plants. Dicotyledons: Celastrales, Oxalidales, Rosales, Cornales, Ericales. s. 20–25. ISBN 978-3-642-05714-4. doi:10.1007/978-3-662-07257-8. 
«Impatiens». Flora of China. Besøkt 13. april 2020. 
B. Mossberg og L. Stenberg (2016). Gyldendals store nordiske flora. Gyldendal. s. 384–385. ISBN 978-82-05-42485-2. 
Springfrøslekten i Artsdatabanken. Besøkt 13. april 2020.


== Eksterne lenker ==
(en) Springfrøslekten – oversikt og omtale av artene i WORMS-databasen 
(en) Springfrøslekten i Encyclopedia of Life 
(en) Springfrøslekten i Global Biodiversity Information Facility 
(no) Springfrøslekten hos Artsdatabanken 
(sv) Springfrøslekten hos Dyntaxa 
(en) Springfrøslekten hos ITIS 
(en) Springfrøslekten hos NCBI 
(en) Springfrøslekten hos The International Plant Names Index 
(en) Springfrøslekten hos Tropicos 
(en) Kategori:Impatiens – bilder, video eller lyd på Wikimedia Commons 
(en) Impatiens – galleri av bilder, video eller lyd på Wikimedia Commons